
HØRINGSUTTALELSE FRA STØH
NOU 2008:3 

Sett under ett

Ny struktur i høyere utdanning
Vi har plukket ut noen punkter som vi vil legge vekt på i våre høringsuttalelse.

1. Stjernø sin uttalelse om at NHH fortsatt kan få fungere som en egen enhet
2. Ressursbesparing ved sammenslåing

3. Konsolidering av økonomilinjene i Trondheim

4. Eierskapsfølelse for skolen fra studentene

5. Fordelene for de små avdelingene i utkantstrøk

1. NHH har ytret bekymring for forslaget om sammenslåingen av institusjoner som foreligger i NOU 2008:3, men Stjernø har uttalt i Dagbladets nettutgave at det ikke er noe i veien for at de fortsetter å være en egen avdeling på tross av dette. TØH er riktignok en mindre skole, og har færre studenter enn NHH, men sammenligner seg i stor grad med NHH. Kvalitetssikring og forskning har høyt fokus her på skolen, og TØH får stadig mer anerkjennelse for sitt forskningsarbeid og sine publiseringer. STØH er i likhet med administrasjonen veldig opptatt med å promotere og å bygge opp merkenavnet TØH. Vi ser viktigheten av å være en egen avdeling, og av å beholde navnet TØH. Betyr Stjernø sitt utsagn om NHH at dette også kan være en mulighet før TØH?

2. Ved en sammenslåing til større institusjoner argumenteres det med lavere kostnader fordi man får en felles struktur og en sammenslåing av mindre avdelinger. Børje Forssell kritiserer Stjernø-rapporten, og sier at hvis man ser på fusjonen mellom NTH og AVT stemmer ikke dette. Han viser til at fusjonen førte med seg ekstra administrasjon og økte kostnader (Under Dusken, utgave 4:2008). Han kommenterer også at det samarbeidet som finnes mellom de to avdelingene nå, ville vært der på tross av fusjonen.
3. Hvis forslaget om sammenslåing av institusjoner blir en realitet, ser vi fordeler ved en konsolidering av alle økonomilinjene i Trondheim. Dette kan skape et unikt samarbeid og høy kompetanseutnyttelse på tvers av linjene. Her foreligger det slik vi ser det et stort potensiale, som kan videreutvikle og styrke de forskjellige avdelingene som en samlet enhet. På generell basis ser vi ikke de store fordelene ved en sammenslåing av linjer som ikke har likhetstrekk med hverandre. 
4. Vi ser fordeler ved at små og velfungerende institusjoner får beholde sitt navn og sin lokalisering. For å illustrere trekker vi frem TØH som er kjent i Trondheim for sitt unike studentmiljø. Engasjementet blant studentene er ekstremt høyt, og vi har en sterk og veldreven studentforening. Den sterke tilknytningen mellom administrasjonen og studentene gjør at problemløsnings- og kvalitetssikringsprosessene løses på en rask og tilfredstillende måte for begge parter. Ved sammenslåing frykter vi at resultatet vil bli synkende engasjement og redusert ansvarsfølelse for studiestedet. Det foreligger i dag et inkluderende læringsmiljø som fremhever det sosiale, og på den måten også hever fagkompetansen blant studentene.

5. Det finnes flere avdelinger i Norge som sliter med rekruttering og kvalitet på studiet. Disse avdelingene kan helt klart dra nytte av å bli slått sammen med større og sterkere avdelinger. Det er mye å hente for dem der. Spørsmålet er hva dette vil gjøre med de sterke avdelingene? Vil de da bli trukket ned av de svake? Vi stiller spørsmålstegn ved en tvangsfusjonering av sterke og svake avdelinger. Som Per Olaf Aamodt (tidligere Mjøsutvalgsmedlem) sier: ” Er det riktig at du skal ta medisin hvis naboen er syk?”.
På bakgrunn av våre kommentarer vil vi konkludere med at det fra studentenes ståsted hadde det vært mer hensiktsmessig å bruke ressurser på å samle avdelinger som kan ha en gjensidig kompetanseutnyttelse, og ikke bare samle på tvers av fag fordi lokaliseringen tilsier at det er den beste løsningen.
STØH v/ leder Benedicte Hvidsten og fagansvarlig Jøril Pedersen
